Fl-2020, il-Kummissjoni Ewropea se talloka €200.9 miljun għall-finanzjament ta' attivitajiet ta' promozzjoni tal-prodotti agroalimentari tal-UE fl-Ewropa u lil hinn. Il-programm ta' ħidma tal-politika ta' promozzjoni għall-2020, adottat mill-Kummissjoni, jiddeskrivi l-prijoritajiet ewlenin għall-appoġġ. Il-politika tal-UE dwar il-promozzjoni tal-prodotti agroalimentari hija mfassla biex tgħin lis-settur jisfrutta s-suq agroalimentari dinji li kulma jmur qed jikber u jsir iktar dinamiku, biex iżżid l-għarfien dwar l-iskemi tal-kwalità — inkluż għall-prodotti organiċi —, u biex tgħin lill-produtturi meta jħabbtu wiċċhom ma' tfixkil fis-suq. Il-Kummissarju għall-Agrikoltura u l-Iżvilupp Rurali, Phil Hogan, stqarr: “Fil-qasam tal-prodotti agroalimentari, l-Ewropa tgawdi reputazzjoni liema bħalha. Mhuwiex ta' b'xejn li l-UE hija l-ikbar esportatur tal-prodotti agroalimentari fid-dinja: il-politika ta' promozzjoni tagħna, b'baġit dejjem jikber, tappoġġa lill-produtturi tal-UE sabiex iżidu r-rikonoxximent tal-prodotti tagħhom fl-UE u lil hinn, kif ukoll sabiex jilqgħu għad-diffikultajiet tas-suq billi jiżdied l-għarfien ġenerali dwar il-prodotti tagħhom. Il-ftehimiet kummerċjali fis-seħħ ukoll joħolqu l-kundizzjonijiet biex jiżdiedu l-esportazzjonijiet tagħhom lil swieq li qed jikbru malajr. Il-konklużjoni riċenti tal-ftehim bilaterali bejn l-UE u ċ-Ċina dwar l-indikazzjonijiet ġeografiċi hija eżempju ieħor tal-ħidma tal-Kummissjoni biex toħloq opportunitajiet għall-produtturi u għall-prodotti ta' kwalità għolja tal-UE.” Fl-2020, iktar minn nofs il-baġit (€118-il miljun) se jmur għal kampanji mmirati lejn swieq barra mill-UE b'potenzjal ta' tkabbir qawwi, bħall-Kanada, iċ-Ċina, il-Ġappun, il-Korea, il-Messiku u l-Istati Uniti. Is-setturi eliġibbli jinkludu l-prodotti tal-ħalib u l-ġobon, iż-żebbuġ tal-mejda u ż-żejt taż-żebbuġa, u l-inbejjed. Il-kampanji magħżula mistennija li jsaħħu l-kompetittività u jżidu l-konsum tal-prodotti agroalimentari tal-UE, itejbu r-reputazzjoni tagħhom, u jżidu s-sehem mis-suq tagħhom fil-pajjiżi msemmija fil-mira. Se jkun hemm kampanji wkoll biex jinfurmaw lill-konsumaturi tal-UE u tad-dinja dwar l-iskemi tal-kwalità varji tal-UE u dwar tikketti bħall-indikazzjonijiet ġeografiċi jew il-prodotti organiċi. Enfażi oħra ta' dawn il-kampanji se tkun it-tisħiq fuq l-istandards għoljin ta' sikurezza u kwalità, kif ukoll fuq id-diversità u l-aspetti tradizzjonali tal-prodotti agroalimentari tal-UE. Fl-aħħar nett, fi ħdan l-UE, l-enfażi se tkun fuq il-promozzjoni ta' dieta tajba għas-saħħa, u fuq żieda fil-konsum tal-frott u l-ħxejjex friski bħala parti minn dieta bbilanċjata. Is-sejħiet għall-proposti għall-kampanji tal-2020 se jiġu ppubblikati f'Jannar 2020. Firxa wiesgħa ta' entitajiet, fosthom organizzazzjonijiet kummerċjali, organizzazzjonijiet ta' prodotturi u gruppi agroalimentari responsabbli għal attivitajiet ta' promozzjoni, huma eliġibbli biex japplikaw għall-finanzjament u jressqu l-proposti tagħhom. Jistgħu jitressqu programmi hekk imsejħa “sempliċi” minn organizzazzjoni waħda jew aktar mill-istess pajjiż tal-UE; il-programmi “multipli” jridu jitressqu minn tal-inqas żewġ organizzazzjonijiet nazzjonali minn tal-inqas żewġ Stati Membri, jew minn organizzazzjoni Ewropea waħda jew aktar. Għall-2020, €100 miljun huma allokati għall-programmi sempliċi, u €91.4 miljun għall-programmi multipli. €9.5 miljuni oħra se jinżammu għall-inizjattivi proprji tal-Kummissjoni, li jinkludu l-parteċipazzjoni f'fieri u kampanji ta' komunikazzjoni, kif ukoll missjonijiet diplomatiċi mmexxija mill-Kummissarju Ewropew għall-agrikultura u l-iżvilupp rurali, bl-akkumpanjament ta' delegazzjoni kummerċjali. Dawn l-inizjattivi se jkunu mirfuda b'€17.2-il miljun addizzjonali, disponibbli mill-programmi multipli għall-2019. Dan ifisser appoġġ addizzjonali għall-ġobon u l-butir, iż-żejt taż-żebbuġa u ż-żebbuġ tal-mejda, f'suq dinji li jippreżenta ħafna sfidi. Għal aktar tagħrif Il-Programm ta' Ħidma Annwali għall-2020 Aktar tagħrif dwar il-politika tal-UE dwar il-promozzjoni tal-prodotti agrikoli Anness Miljuni ta' € PROGRAMMI SEMPLIĊI 100 Programmi sempliċi fis-suq intern 20 Suġġett 1. Programmi dwar l-iskemi tal-kwalità tal-UE (prodotti organiċi, IĠ, il-logo tar-”reġjuni ultraperiferiċi”) 12 Suġġett 2. Programmi li jisħqu fuq il-karatteristiċi speċifiċi tal-metodi tal-produzzjoni agrikola fl-Unjoni (is-sikurezza tal-ikel, it-traċċabbiltà, l-awtentiċità, it-tikkettar, l-aspetti nutrittivi u tas-saħħa, it-trattament xieraq tal-annimali…) u fuq il-karatteristiċi tal-prodotti tal-UE mil-lat ta' kwalità, togħma, diversità jew tradizzjonijiet (= barra l-iskemi ta' kwalità tal-UE) 8 Programmi sempliċi fil-pajjiżi terzi 75 Suġġett 3. Iċ-Ċina, il-Ġappun, il-Korea, ix-Xlokk tal-Ażja, In-Nofsinhar tal-Ażja 27.5 Suġġett 4. Il-Kanada, l-Istati Uniti, il-Messiku 20 Suġġett 5. Żoni ġeografiċi oħra 22.5 Suġġett 6. Għoti ta' informazzjoni u programmi ta' promozzjoni dwar iċ-ċanga u/jew il-vitella, li jimmiraw għal pajjiż(i) terz(i) 5 Programmi sempliċi kontra t-tfixkil fis-suq / sejħa addizzjonali għal proposti 5 PROGRAMMI MULTIPLI 91.4 Programmi multipli fis-suq intern 43 Suġġett A. Programmi dwar l-iskemi tal-kwalità tal-UE (il-prodotti organiċi, ĠI, il-logo tar-“reġjuni ultraperiferiċi”) JEW Programmi li jisħqu fuq il-karatteristiċi speċifiċi tal-metodi tal-produzzjoni agrikola fl-Unjoni (is-sikurezza tal-ikel, it-traċċabbiltà, l-awtentiċità, it-tikkettar, l-aspetti nutrittivi u tas-saħħa, it-trattament xieraq tal-annimali…) u fuq il-karatteristiċi tal-prodotti tal-UE mil-lat ta' kwalità, togħma, diversità jew tradizzjonijiet 35 Suġġett B. Għoti ta' informazzjoni u programmi ta' promozzjoni li jimmiraw li jżidu l-konsum tal-frott u l-ħxejjex friski fis-suq intern bħala parti minn dieta bbilanċjata u tajba 8 Programmi multipli fil-pajjiżi terzi 43.4 Suġġett C. Programmi dwar l-iskemi tal-kwalità tal-UE (il-prodotti organiċi, ĠI, il-logo tar-“reġjuni ultraperiferiċi”) JEW Programmi li jisħqu fuq il-karatteristiċi speċifiċi tal-metodi tal-produzzjoni agrikola fl-Unjoni (is-sikurezza tal-ikel, it-traċċabbiltà, l-awtentiċità, it-tikkettar, l-aspetti nutrittivi u tas-saħħa, it-trattament xieraq tal-annimali…) u fuq il-karatteristiċi tal-prodotti tal-UE mil-lat ta' kwalità, togħma, diversità jew tradizzjonijiet 43.4 Programmi multipli konta t-tfixkil fis-suq / sejħa addizzjonali għal proposti 5 Inizjattivi proprji tal-Kummissjoni 9.5 Total ta' azzjonijiet ta' promozzjoni 200.9 Nota: Programm sempliċi huwa programm ta' promozzjoni mressaq minn organizzazzjoni waħda jew aktar mill-istess Stat Membru. Programm multiplu huwa programm imressaq minn tal-anqas żewġ organizzazzjonijiet minn tal-anqas żewġ Stati Membri, jew minn organizzazzjoni Ewropea waħda jew aktar.